Старажылы ўспамінаюць, што менавіта тут вясною 1942 года было расстраляна 36 чалавек: касарыцкія партызаны і іх родныя. Незадоўга да гэтага каля Касарыч адбыўся жорсткі бой партызан з нямецкімі захопнікамі, у выніку якога забіта было больш за 60 фашыстаў. Карысным трафеем для партызан стала нямецкая кухня, захопленая ў гэтым баі. Канешне ж, такое паражэнне было вялікай знявагай для арыйскіх воінаў, і яны вырашылі адпомсціць. У хуткім часе акупанты з’явіліся ў Касарычах. Як успамінаюць жыхары, у той дзень некаторыя з партызан прыйшлі дадому каб пераапрануцца, узяць харчы, а тут аблава. У лес яны сысці не паспелі…